Solidariteit en AfriForum beveg alle vorme van rassisme - Solidariteit WêreldSolidariteit Wêreld
Tuis › Mediaverklarings › Solidariteit en AfriForum beveg alle vorme van rassisme
Solidariteit en AfriForum beveg alle vorme van rassisme
Maandag, Augustus 7th, 2017
Solidariteit en AfriForum staan op die voorpunt van die stryd teen die regering se rassistiese wetgewing én die dubbelstandaarde wat met betrekking tot rassisme in die land geld.
As deel daarvan voer ons ʼn veldtog teen rassistiese plaasaanvalle, rassewetgewing in die werkplek en die talle voorvalle van die selektiewe hantering van rassevoorvalle. ANC-ministers is vinnig om enige wit-op-swart-voorval te verdoem as nog ʼn bewys van wit rassisme, maar hulle swyg oor hul eie rassewette en die talle rasseuitsprake wat deur swart politici gemaak word.
Daarom het ons al talle hofsake teen rassewetgewing aanhangig gemaak, het ons al die VN oor die rassekwotastelsel in die land genader en het ons ’n landswye netwerk van buurtwagte gevestig om kwesbare groepe soos boere te help beveilig.
Ons beleid is deurgaans om sterk op te tree teen voorvalle van rassegeweld en om terselfdertyd te streef na wedersydse erkenning en respek tussen alle groepe. Ons begryp dat mense baie ontsteld is oor die swak en korrupte regering, onbillike diskriminasie teen wit mense en die geweldige omvang wat geweldsmisdaad in die land aanneem.
Ons kan egter nie aan die een kant teen swart rassistiese dreigemente uitvaar en dan swyg as wit-op-swart-geweld plaasvind nie. Dan trek ons ʼn streep deur ons eie argument. Sulke aksies bied aan die ANC, die EFF en talle mediagroepe ’n stok om alle wit mense van vooraf “skuldig” te bevind aan rassisme en om veral Afrikaners as gemeenskap te veroordeel en in die openbaar as rassistiese misdadigers te veroordeel.
Wit mense – en veral Afrikaners – moet besef dat geweld tussen mense van verskillende rasse nie ewehandig hanteer word nie. ʼn Wit-op-swart-aanranding waarby geen ernstige beserings betrokke is nie, geniet baie meer aandag as wrede moorde op boere. Ons veldtog om die ewewig in hierdie onregverdige benadering te herstel, word bemoeilik as wit mense betrokke raak by rassegeweld, wat die redes daarvoor ook al mag wees.
Daarom doen ons ʼn beroep op almal om hulle nie te laat uitlok deur die vergiftiging van rasseverhoudinge deur rassistiese politici en hul meelopers nie en om voort te gaan om te bou op die goeie persoonlike verhoudinge wat steeds in die land bestaan.